Slovenska kronika, 21.7.2015


Naslov: Bo pri Kostanjevici res zrasla termalna vas?
Napoved za voditelja:

V Kostanjevici na Krki že več desetletij razmišljajo, da bi začeli izkoriščati termalno vodo in postavili svoje toplice. Vendar dlje od idej doslej niso prišli. Zdaj pa se je kot kaže le začelo premikati in morda bo čez čas pri Sajevcah le zrasla prava termalna vas. Seveda morajo prej še marsikaj urediti, pridobiti koncesijo za izkoriščanje termalne vode in pridobiti zemljišča, ki so zdaj še v zasebni lasti. Potekajo tudi pogovori z morebitnimi investitorji, vendar do podpisa pogodbe še ni prišlo.

T- Iz Kostanjevice na Krki GORAN ROVAN /

X- Snemalec in montažer Tomi Naglič /

Tole je termalna vrtina pri Sajevcah, iz katere že vse od leta 1986 odteka termalna voda, ki ima 35 stopinj. Že takrat so namreč začeli razmišljati, da bi v Kostanjevici na Krki zgradili termalno zdravilišče. Zdaj, po skoraj treh desetletjih, pa se bodo kot kaže te zamisli le začele uresničevati.

T- LADKO PETRETIČ /
X- župan občine Kostanjevica na Krki /

»Konec avgusta pričakujemo še en sestanek z ministrstvom za okolje in prostor, potem pridobitev koncesije. Med tem časom intenzivno iščemo tudi investitorja, sicer je še v začetni fazi. Gre za termalno vas, 5 hektarjev površine, to je umeščeno z OPN-om.«
Eden od interesentov za naložbo je tudi ruski poslovnež, ki želi zgraditi naselje prestižnih počitniških hišic, ob katerih bi vsaka imela tudi svoj bazenček.
T- ALEŠ JANŽOVNIK /
X- direktor E-Grus in izvršni direktor Savaprojekta /

»Se predvideva neka ekskluziva, ki bo zahtevala gradnjo javnega dela, ki ga je pogojevala tud občina, in pa v bistvu 35 objektov v smislu nekih apartmajev, ki se bojo dejansko prodajali in hkrati tudi potem z upravljavcem oddajali v najem.«
Ta termalni kompleks naj bi imel tudi večji odprt bazen, najmanj 100 ležišč in bi bil zgrajen z ekološkim predznakom. Kdaj se bo njegova gradnja, ki je ocenjena na 20 milijonov evrov, začela in kdo bo vse to zgradil, pa je zaenkrat še ovito v tančico skrivnosti.

